作者：刘辰翁
词牌/韵律：永遇乐

paragraphs: 灯舫华星，崖山碇口，官军围处。
璧月辉圆，银花焰短，春事遽如许。
麟洲清浅，鳌山流播，愁似汨罗夜雨。
还知道，良辰美景，当时邺下仙侣。
而今无奈，元正元夕，把似月朝十五。
小庙看灯，团街转鼓，总是添恻楚。
传柑袖冷，吹藜漏尽，又见岁来岁去。
空犹记，弓弯一句，似虞兮语。